Γρηγόρης Γεωργάτος

Ο ** Γρηγόρης Γεωργάτος ** (Πειραιάς, 31 Οκτωβρίου 1972) είναι Έλληνας, με καταγωγή από την Κεφαλλονιά, πρώην διεθνής ποδοσφαιριστής, ο οποίος αγωνιζόταν κυρίως ως αριστερός πλάγιος αμυντικός. Η IFFHS τον επέλεξε στην καλύτερη 11άδα όλων των εποχών του ελληνικού ποδοσφαίρου το 2021.

## Καριέρα
### Πρώτα βήματα
Ο Γρηγόρης Γεωργάτος πραγματοποίησε τα πρώτα του ποδοσφαιρικά βήματα στην ηλικία των 12 ετών από τον Αετό Πατρών στα ερασιτεχνικά πρωταθλήματα της Ε.Π.Σ. Πατρών. Σε εφηβική ηλικία μεταπήδησε στον Εθνικό Πατρών, τότε ομάδα Δ΄ Εθνικής.

### Παναχαϊκή
Το 1990, στην ηλικία των 18 ετών, μεταπήδησε στην Παναχαϊκή, έπειτα από εισήγηση του Κώστα Δαβουρλή. Το καλοκαίρι του 1991 προωθήθηκε από την ομάδα νέων στην ανδρική ομάδα της Παναχαϊκής και την περίοδο 1991-92 έκανε το ντεμπούτο του στην Α' Εθνική με τη φανέλα της Παναχαϊκής.

### Ολυμπιακός
Ύστερα από 4,5 χρόνια με τη φανέλα της Παναχαϊκής (126 συμμετοχές, 14 γκολ) πήρε μετεγγραφή για τον Ολυμπιακό τον Δεκέμβριο της αγωνιστικής περιόδου 1995-96, με τον οποίο κατέκτησε τρία πρωταθλήματα (1996-97, 1997-98 και 1998-99). Μάλιστα την τελευταία χρονιά, παρά τον αμυντικό του ρόλο, ήταν ο πρώτος σκόρερ της ομάδας του.

Την περίοδο 1998-99, ο Γεωργάτος αγωνιζόμενος στο Champions League εναντίον της Γιουβέντους, εντυπωσίασε τους παράγοντες της Ίντερ με αποτέλεσμα να πάρει μετεγγραφή σε αυτή, την περίοδο 1999-2000 έναντι του ποσού των €7.000.000.

### Ίντερ
Στην πρώτη του χρονιά στη Serie A (1999-2000) ήταν βασικός έχοντας 28 συμμετοχές και 2 γκολ με την ομάδα της Ίντερ, όμως την επόμενη περίοδο 2000-2001 επέστρεψε ως δανεικός στον Ολυμπιακό.

Με το τέλος του δανεισμού του επανήλθε στην Ίντερ, δεν κατάφερε όμως να ξαναγίνει βασικός, καθώς ταλαιπωρήθηκε από τραυματισμούς, αγωνιζόμενος σε 12 αγώνες και σκοράροντας μία φορά.

### ΑΕΚ
Μετά το δεύτερο πέρασμά του από την Ιταλία, ο Γεωργάτος επέστρεψε στην Ελλάδα, αγωνιζόμενος με την ΑΕΚ. Την πρώτη χρονιά (2002-03) συμμετείχε σε 23 αγώνες, σημειώνοντας δύο τέρματα, καθώς και σε 4 από τους 6 ισόπαλους αγώνες της ΑΕΚ στο Champions League. Την επόμενη περίοδο 2003-04 είχε 6 συμμετοχές και 5 τέρματα.

### Επιστροφή στον Ολυμπιακό
Τον Ιανουάριο του 2004 επέστρεψε και πάλι στον Ολυμπιακό, κατακτώντας τη δεύτερη θέση στο πρωτάθλημα. Τις επόμενες δύο χρονιές κατέκτησε ισάριθμα νταμπλ και όταν στο τέλος της περιόδου 2006 έληγε το συμβόλαιό του, ο Γεωργάτος εξέφρασε την επιθυμία του να ολοκληρώσει την καριέρα του στον Ολυμπιακό, την οποία ο τότε πρόεδρος της ομάδας, Σωκράτης Κόκκαλης, έκανε πράξη, καθώς υπέγραψε συμβόλαιο ενός ακόμα έτους.

Την τελευταία του χρονιά στον Ολυμπιακό (2006-07) κατέκτησε το 7ο του πρωτάθλημα έχοντας 8 συμμετοχές με την ερυθρόλευκη φανέλα. Ωστόσο αυτή ήταν η πρώτη του περίοδος μετά από 16 χρόνια καριέρας που δεν σημείωσε ούτε ένα τέρμα.

## Στην εθνική Ελλάδας
Το ντεμπούτο του με την Ελλάδα πραγματοποιήθηκε στις 6 Σεπτεμβρίου 1995 στην εκτός έδρας αναμέτρηση εναντίον του Αγίου Μαρίνου (4-0), στο πλαίσιο της προκριματικής φάσης του Euro 1996. Συμμετείχε συνολικά σε 35 αγώνες με τη γαλανόλευκη φανέλα, σημειώνοντας τρία τέρματα.

## Στατιστικά ανά περίοδο

## Τίτλοι
* **7 Πρωταθλήματα Ελλάδας** (1997, 1998, 1999, 2001, 2005, 2006, 2007)
* **3 [[Κύπελλο Ελλάδος ποδοσφαίρου αντρών|Κύπελλα Ελλάδας]]** (1999, 2005, 2006)

## Μετέπειτα σταδιοδρομία
Τον Ιούνιο του 2007 ανακοίνωσε την απόφασή του να ασχοληθεί με τα διοικητικά της Παναχαϊκής. Το 2013 υπήρξε αρχηγός των ακαδημιών του Ολυμπιακού,  ενώ στις 30 Ιουλίου 2015 ανέλαβε καθήκοντα αθλητικού διευθυντή στον πειραϊκό σύλλογο, θέση από την οποία αποχώρησε έναν περίπου χρόνο αργότερα.

## Παραπομπές


## Εξωτερικοί σύνδεσμοι
* Ο Γρηγόρης Γεωργάτος στο FIFA.com 
* Ο Γρηγόρης Γεωργάτος στο Soccerway.com
* Ο Γρήγόρης Γεωργάτος στο EU-Football.info

Κατηγορία:Έλληνες ποδοσφαιριστές
Κατηγορία:Έλληνες πρόεδροι αθλητικών συλλόγων
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Παναχαϊκής
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Ίντερ
Γ
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Σέριε Α
Κατηγορία:Έλληνες ποδοσφαιριστές στο εξωτερικό